Predkladacia správa

Návrh nariadenia vlády Slovenskej republiky, ktorým sa mení nariadenie vlády Slovenskej republiky č. 299/2007 Z. z. o úprave osobných požitkov poskytovaných duchovným cirkví a náboženských spoločností v znení neskorších predpisov sa predkladá na základe § 3 ods. 2 zákona č. 218/1949 Zb. o hospodárskom zabezpečení cirkví a náboženských spoločností štátom v znení neskorších predpisov. 
 
V súčasnosti je v legislatívnom procese novela zákona č. 218/1949 Zb. o hospodárskom zabezpečení cirkví a náboženských spoločností štátom v znení zákona č. 467/2005 Z. z. (súčasť novely zákona Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa dopĺňajú niektoré zákony; parlamentná tlač 781). Podľa novely zákona sa má s účinnosťou od 1. januára 2014 základný plat duchovných v príslušnom roku zvýšiť o rovnaké percento alebo o rovnakú pevnú sumu a v rovnakom termíne, ako sa zvýši základná stupnica platových taríf zamestnancov pri výkone práce vo verejnom záujme podľa osobitného predpisu (zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov).
 
 V zmysle ustanovenia § 2 ods. 3 písm. d) zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli  na obsahu Kolektívnej zmluvy vyššieho stupňa pre zamestnávateľov, ktorí pri odmeňovaní postupujú podľa zákona o odmeňovaní na rok 2014 (ďalej len „kolektívna zmluva“). Kolektívna zmluva bola podpísaná 25. novembra 2013.
Podľa čl. II bodu 3 kolektívnej zmluvy sa s účinnosťou od 1. januára 2014 základná stupnica platových taríf, osobitná stupnica platových taríf vybraných skupín zamestnancov a  osobitná stupnica platových taríf učiteľov vysokých škôl, výskumných a vývojových zamestnancov a zdravotníckych zamestnancov zvýšia o pevnú sumu 16 eur.  
 
V nadväznosti na uvedené sa rovnakým spôsobom a v rovnakom termíne zvyšujú základné platy duchovných tých cirkví, ktoré požadujú finančný príspevok zo štátneho rozpočtu.  
 
Na vydanie nariadenia vlády splnomocňuje vládu Slovenskej republiky § 3 ods. 2 zákona č. 218/1949 Zb. v znení neskorších predpisov. 

Návrh nariadenia vlády je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a s právom Európskej únie. 

Návrh nariadenia vlády Slovenskej republiky bol predmetom skráteného medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.  

Navrhovaná právna úprava bude mať negatívny vplyv na rozpočet verejnej správy, pozitívne sociálne vplyvy a  nebude mať žiadny vplyv na podnikateľské prostredie, životné prostredie a na informatizáciu spoločnosti.